Endla (teater)

**Endla** on kutseline teater Pärnu linnas.

Endla on traditsiooniline riiklik repertuaariteater, pakkudes lavastusi alates maailmaklassikast kuni tänapäeva algupäraste näitemängudeni. Aastas annab teater ligi 300 etendust.

Kutselise teatrina tegutseb Endla 4. novembrist 1911, kui valmis juugendstiilis teatrihoone kesklinnas. 23. veebruaril 1918 kuulutati Endla teatri rõdult välja Eesti Vabariik.

Teises maailmasõjas sai hoone tugevasti kannatada ning lõhuti 6. märtsil 1961. 

Uus teatrimaja valmis 1967. aastal. Hoone renoveeriti põhjalikult 2001. aastal. Teatrihoones on 565-kohaline suur saal ja *[[Must kast (teater)|black box]]* nimega Küün, kuhu mahub kuni 150 vaatajat.

## Ajalugu

Teatri eelkäija oli mängu- ja lauluselts "Endla". Teatri loojaks on Kablist pärit Pärnu linnanõunik, "Endla" seltsi esimees, kaugsõidukapten ja laevaehitaja August Klein (1865–1940).
### Endla seltsi teatri-seltsimaja
Endla seltsi teatri-seltsimaja projekteerisid insener Georg Hellat ning arhitektid Alfred Jung ja Erich von Wolffeldt. Juugendstiilis teatrimaja avati 4. novembril 1911 August Kitzbergi "Libahundi" esmalavastusega. Komplekteeriti seitsmeliikmeline püsitrupp, punktitasu eest tegi kaasa veel viis näitlejat. 

1915. aastal katkes teatri tegevus Esimese maailmasõja tõttu. Teatrihoonet kasutati 1917. aastani sõjaväehaiglana. 23. veebruaril 1918 loeti Endla teatri rõdult ette "Manifest kõigile Eestimaa rahvastele". Manifesti luges linnakodanikele ja Eesti pataljoni sõduritele ette Maapäeva pärnakast saadik Hugo Kuusner.  24. veebruaril loeti manifest ette Toris ja Viljandis ning 25. veebruaril Tallinnas ja Paides.

Teater alustas uuesti tööd 1920. aastal ja 1923. aastal pandi alus orkestrile. 1923. aastal oli trupis 16 liiget.

1926. aastal lõid Endlas pettunud haritlased Pärnu Töölisteatri. Teater tegutses kuni 1932. aastani.

Endla algne teatrihoone sai kannatada 1944. aastal, kui taganevad Saksa väed selle põlema panid. Allesjäänud varemed, mida oli vahepeal kasutatud laopinnana, lasti õhku 6. märtsil 1961.

Aastatel 1944–1967 tegutses Endla Rüütli platsil asunud pangahoone Rüütli 40a II ja III korrusel.

Aastatel 1953–1988 kandis teater nime *Lydia Koidula nimeline Pärnu Draamateater*.

### Endla uus teatrihoone

Uus L. Koidula nim. Pärnu Draamateatri teatrihoone ehitati kunagise Pärnu vanalinna lääneossa Pika tänava algusse.
1967. aastal valmis Endla Uus Endla teatrihoone ja hoones  Keskväljak 1 tegutseb teater tänapäevani. 1969. aastal pandi alus suvehooaja traditsioonile.

1977. aastast tegutses teatri juures kaheaastase õppeajaga õppestuudio.

2001. aastal toimusid teatrihoones ümberehitused. Avati uus väike saal, mille nimeks sai Küün.

## Teatrijuhid
### Näitejuhid
* 1911–1914 Aleksander Teetsov
* 1914–1915 Karl Jungholz
* 1918–1920 August Reiman
* 1920–1922 Johann Kull
* 1922–1923 Aleksander Teetsov
* 1923–1923 Karl Jungholz
* 1923–1924 Albert Liik
* 1924–1925 Woldemar Mettus
* 1925–1926 Aleksander Teetsov
* 1926–1927 Ants Lauter
* 1927–1932 Aleksander Teetsov
* 1932–1934 Ralf Opsola
* 1934–1941 Eduard Lemmiste
* 1941–1942 Henn Aare
* 1942–1944 Riivo Kuljus
* 1944–1948 Eduard Türk
* 1948–1952 Ilmar Tammur

1951. aastal lahutati peanäitejuhi ja direktori ametikoht.

### Direktorid
* 1951–1968 Martin Tambur
* 1968–1981 Arnold Ebrok
* 1981–1995 Olaf Esna
* 1995–2015 Ain Roost
* 2015– Roland Leesment
### Peanäitejuhid
* 1952–1955 Kaarel Ird
* 1957–1960 Enn Toona
* 1960–1962 Arthur Ots
* 1962–1964 Arvo Kruusement
* 1964–1969 Enn Toona
* 1969–1982 Vello Rummo
* 1982–1991 Ingo Normet
* 1991–1997 Ülev Aaloe
* 1997–2004 Raivo Trass
* 2004–2012 Tiit Palu
* 2012–2013 Triinu Ojalo
* 2013–2014 Kalju Komissarov
* 2015– Ingomar Vihmar

## Näitlejad ja lavastajad
**Näitlejad**

* Ago Anderson (1994. aastast)
* Karl- Andreas Kalmet (2021. aastast)
* Liis Karpov (2007-2013 ja taas 2016. aastast)  
* Sten Karpov (2007-2013 ja taas 2016. aastast)  
* Ireen Kennik (2000. aastast)
* Fatme Helge Leevand (2014. aastast)
* Priit Loog (2007. aastast)
* Kleer Maibaum (2015. aastast)
* Carmen Mikiver (2002. aastast)
* Saara Nüganen (2016-2019 ja taas 2024. aastast)
* Kati Ong (2014. aastast)
* Ott Raidmets (2016. aastast)
* Jaan Rekkor (1982. aastast)
* Kadri Rämmeld (2014. aastast)
* Meelis Rämmeld (2015. aastast)
* Tambet Seling (2003. aastast)
* Nils Mattias Steinberg (2018. aastast)
* Astra Irene Susi (2024. aastast)
* Karin Tammaru (2006. aastast)
* Andrus Vaarik (2021. aastast)
* Carita Vaikjärv (2016. aastast)

**Lavastajad**

* Laura Jaanhold (2014. aastast)
* Enn Keerd- näitleja-lavastaja (1978. aastast)
* Kaili Viidas- näitleja-lavastaja (2007. aastast)

## Vaata ka
* Liina Reiman

## Viited

## Välislingid
* Endla teatri koduleht